นายกฯกำชับใช้งบอย่างคุ้มค่ากระตุ้นเศรษฐกิจให้โต
นายกฯ หวดก้นการใช้งบภาครัฐกระตุ้นเศรษฐกิจ
24 ก.พ. 2555

นายกฯ หวดก้นการใช้งบภาครัฐกระตุ้นเศรษฐกิจ
น.ส.ยิ่งลักษณ์ ชินวัตร นายกรัฐมนตรี เป็นประธานพิธีเปิดการประชุมสัมมนานโยบายการจัดทำงบประมาณรายจ่ายประจำปีงบประมาณ พ.ศ. 2556 ว่า เศรษฐกิจในปี 2555 คาดว่าจะขยายตัวได้ 5.5-6.5% ซึ่งถ้าย้อนไปดูปลายปี 2554 ที่ได้รับผลกระทบจากมหาอุทกภัย พบว่าเศรษฐกิจไทยไม่ได้มีการขยายตัวเลย อยู่ที่ 0.1% ฉะนั้นปีนี้จะเป็นปีของการฟื้นฟู จึงเป็นที่มาของการขยายตัวทางเศรษฐกิจที่วางไว้ 5.5-6.5%
ขณะที่ในปีงบประมาณ 2556 รัฐบาลได้กำหนดวงเงินงบประมาณรายจ่ายไว้ 2.4 ล้านล้านบาท เพิ่มขึ้นจากปีที่ผ่านมา 2 หมื่นล้านบาท ซึ่งรัฐบาลจำเป็นต้องกู้เงินเพื่อชดเชยการขาดดุลจาก 3 แสนล้านบาท ซึ่งลดลงจากปีก่อน 1 แสนล้านบาท และประเมินว่าเศรษฐกิจจะขายตัวได้ในระดับ 5.5-6.5% ขอให้หน่วยงานกลับไปดูว่านโยบายส่วนไหนบ้างที่ตั้งงบประมาณไว้ยังไม่ครบ ก็ขอให้ตั้งให้ครบถ้วน และต้องวางแผนการเข้าสู่อาเซียนอย่างเป็นรูปธรรม 
“ขอย้ำว่าการใช้จ่ายของภาครัฐมีส่วนสำคัญในการกระตุ้นเศรษฐกิจ ดังนั้นการใช้จ่ายของภาครัฐต้องเป็นโครงการใกล้เคียงกับความเป็นจริง และต้องก่อให้เกิดประโยชน์” นายกรัฐมนตรี กล่าว
วันนี้ปัญหาวิกฤตเศรษฐกิจในสหภาพยุโรปมีแนวโน้มจะขยายตัวไปสู่สถาบันการเงินและภาคการผลิตต่างๆ ของภูมิภาค เช่นเดียวกับราคาน้ำมันและวัตถุดิบในตลาดที่เพิ่มขึ้น ปัจจัยเหล่านี้ก็จะส่งผลกับไทย แม้จะพยายามกระจายความเสี่ยงไปยังกลุ่มประเทศอื่นๆ แต่ความเสี่ยงนี้ก็มีโอกาสเกิดขึ้น หลายประเทศตกอยู่ในลักษณะเดียวกันทั้ง จีน อินเดีย ไทย และกลุ่มประเทศในอาเซียน
ดังนั้น การทำงบประมาณในปี 2556 จะเป็นส่วนสำคัญที่ตอบโจทย์ปัญหาและความผันผวนเศรษฐกิจโลก สิ่งที่ต้องแก้คือ การพึ่งพาเศรษฐกิจในประเทศ ที่จะทำให้เกิดการใช้จ่ายในประเทศมากขึ้น การใช้จ่ายของภาครัฐจะเป็นตัวกระตุ้น